Aarhus Byråd sagde onsdag ja til Tækkers nye hus ved Vesterbro Torv, hvor Superbrugsen ligger i dag.

Annonce

Et stort flertal i Aarhus Byråd sagde onsdag ja til et stort og markant byggeri ved Vesterbro Torv i Aarhus C. Huset er planlagt opført med facade i en gyldenfarvet metal og med en organisk facade, der bringer mindelser om den spanske arkitekt Gaudi.

Det nye hus får et gyldent udtryk med metal på facaderne og en organisk og åben facade med store glaspartier. Visualisering

Projektet betyder, at der skal bygges ovenpå huset, hvor Superbrugsen i dag ligger ligesom andet skal rives ned.

Det nye hus får adresse i Vester Allé 26 og får en lang facade ud mod Vester Allé. Det er planlagt opført i otte etager med 31 lejligheder og fortsat erhverv/butik i stueetagen.

Ejendommen er omfattet af den eksisterende lokalplan 806, og fordi der ikke laves en ny lokalplan, er der heller ikke krav om nye parkeringspladser.

»Det er et fint byggeri. Men vi tænker for lidt på parkeringspladser. Vi er nødt til ved den slags byggeri at have et tilstrækkeligt antal parkeringspladser,« kommenterede Knud N. Mathiesen (DF).

Enhedslisten gik som det eneste parti direkte imod byggeriet. Alle andre støttede det.

»Vi kan ikke tiltræde. Vi går ind for at bevare bygningen sådan som Lokalt Kulturmiljøråd også har anbefalet. Den nye bygning tager ikke hensyn til lokalområdet. Det er et temmelig befærdet område og forholdene er ikke tilstrækkeligt sikret,« forklarede Peter Hegner Bonfils (EL).

Rådmand Kristian Würtz (S) var glad for den brede opbakning til byggeriet.

»Vi går nu i dialog med bygherren om husets facade, så man blandt andet kan komme forbi med en barnevogn,« sagde han og pegede på, at der i forvejen er en beslutning om parkeringsbehovet for hele karreen, der kun er et par år gammel.